ஹேம மாலினி

**ஹேம மாலினி** ("Hema Malini Chakravarty") (பிறப்பு 16 அக்டோபர் 1948) இந்தியத் திரைப்பட நடிகையும், இயக்குநரும், தயாரிப்பாளரும், நடனக் கலைஞரும், அரசியல்வாதியும் ஆவார். 1963-இல் நடனப் பெண்மணியாக **இது சத்தியம்** என்ற திரைப்படத்திலும் 1965இல்  நடனப் பெண்மணியாக **பாண்டவர் வனவாசம்** என்ற தெலுங்குப் படத்திலும் நடித்துள்ளார். இவர் கதைநாயகியாக நடித்த முதல் திரைப்படம் 1968ஆம் ஆண்டில் வெளிவந்த *சப்னோ கா சௌதாகர்* ஆகும். இதனைத் தொடர்ந்து பல பாலிவுட் திரைப்படங்களில், முன்னணி நாயகியாக நடித்துள்ளார். பெரும்பாலான திரைப்படங்களில் தன்னுடைய கணவரும் திரைப்பட நடிகருமான தர்மேந்திராவுடன் இணைந்து நடித்துள்ளார்.  ராஜேஷ் கன்னா, அமிதாப் பச்சன் போன்ற முன்னணி நடிகர்களுக்கு இணையாகவும் நடித்துள்ளார்.

தொடக்க காலத்தில் "கனவுக் கன்னி" என அறிமுகப்படுத்தப்பட்ட ஹேமமாலினி, 1977-இல் அதே பெயருள்ள (டிரீம் கேர்ள்) திரைப்படத்தில்  நடித்துள்ளார். நகைச்சுவை, குணச்சித்திர வேடங்களில் நடித்துள்ள ஹேமமாலினி சிறந்த நடனக் கலைஞரும் ஆவார். ஏறத்தாழ 150 மேற்பட்ட திரைப்படங்களில் நடித்துள்ளார். தனது திரைப்பட வாழ்க்கையில் சிறந்த நடிகைக்கான பிலிம்பேர் விருதிற்கு பதினோரு முறை பரிந்துரைக்கப்பட்டுள்ளார். 1972-இல் ஒருமுறை இந்த விருதினை வென்றுள்ளார். 2000-இல் பிலிம்பேர் வாழ்நாள் சாதனையாளர் விருதினையும் இந்திய அரசின்  பத்மசிறீ விருதையும் பெற்றுள்ளார். 2012-இல் சேர் பதம்பத் சிங்கானியா பல்கலைக்கழகம் ஹேமமாலினிக்கு மதிப்புறு முனைவர் பட்டம் வழங்கியுள்ளது. இந்திய தேசியத் திரைப்பட வளர்ச்சிக் கழகத்தின் அவைத்தலைவராகப் பணியாற்றியுள்ளார்.  2006-இல் சோபோரி இசை மற்றும் நிகழ்த்து கலை அகாதமியிலிருந்து விடாஸ்டா விருது பெற்றுள்ளார்.

2003 முதல் 2009 வரை பாரதிய ஜனதா கட்சியின் சார்பில் மாநிலங்களவை உறுப்பினராகத் தேர்ந்தெடுக்கப்பட்டுள்ளார். 2014-இல் மதுரா மக்களவைத் தொகுதியிலிருந்து மக்களவைக்கு உறுப்பினராகத் தேர்ந்தெடுக்கப்பட்டார். பல அறக்கட்டளைகள், சமூகத் தாபனங்களுடன் இணைந்து பொதுச் சேவையில் ஈடுபாடு கொண்டுள்ளார்.

## இளமையும் குடும்பமும்

ஹேமமாலினி தமிழ்நாட்டின் தஞ்சாவூர் மாவட்டம்  ஒரத்தநாடு வட்டத்தில் அம்மன்குடி என்னுமிடத்தில் தமிழ்-பேசும் ஐயங்கார் குடும்பத்தில் மூன்றாவது குழந்தையாகப்  பிறந்தார். தந்தை வி. எசு. ஆர். சக்கரவர்த்தி, தாயார் ஜெயா சக்கரவர்த்தி. இவரின் தாயார் திரைப்படத் தயாரிப்பாளர் ஆவார்.

சென்னையின் ஆந்திர மகிள சபாவில் வரலாற்றுப் பிரிவில் கல்வி கற்றார். பின்னர் பள்ளியிறுதிக் கல்வியைத் தில்லியிலுள்ள மந்திர் மார்கிலுள்ள பள்ளியில் முடித்தார்.

## அரசியல் பணிவாழ்வு
1999இல் ஹேம மாலினி பஞ்சாபின் குர்தாசுபூர் மக்களவைத் தேர்தலில் பாரதிய ஜனதா கட்சி சார்பில் போட்டியிட்ட முன்னாள் இந்தித் திரைப்பட நடிகர் வினோத் கண்ணாவிற்காக பரப்புரையில் ஈடுபட்டார். 2004ஆம் ஆண்டு பெப்ரவரியில் அலுவல்முறையாகப் பாரதிய ஜனதா கட்சியில் இணைந்தார்.  2003 முதல் 2009 வரை நாடாளுமன்றத்தின் மாநிலங்களவைக்கு குடியரசுத் தலைவர் அப்துல் கலாமால்  நாடாளுமன்ற உறுப்பினராக நியமிக்கப்பட்டார். மார்ச்சு 2010-இல் பா.ஜ.க.வின் பொதுச் செயலாளராக நியமிக்கப்பட்டார்.  2014-இல் மக்களவைப் பொதுத் தேர்தலில்  மதுரா மக்களவைத் தொகுதியிலிருந்து  3,30,743 வாக்குகள் வித்தியாசத்தில் வெற்றி பெற்றார்.

## சமூக இயக்கங்களில் பங்கேற்பு
ஹேம மாலினி விலங்குரிமை அமைப்பான விலங்குகளை நன்முறையில் நடத்த விழைகின்ற மக்கள் இந்தியக் குழுவின் ஆதரவாளர். 2009-இல் மும்பையின் நெருக்கடிமிக்க சாலைகளில் குதிரை வண்டிகள் இயக்கப்படுவதைத் தடை செய்ய மும்பை மாநகராட்சி ஆணையருக்குக் கடிதம் எழுதினார்.  2011-இல் அப்போதைய சுற்றுச்சூழல் அமைச்சர் ஜெய்ராம் ரமேசுக்கு காளையை அடக்கும் போட்டிகளை (*[[ஏறுதழுவல்]]*) தடை செய்ய வலியுறுத்தி கடிதம் எழுதினார். அவ்வாண்டின் "பீட்டா நபராகத்" தேர்ந்தெடுக்கப்பட்டார்.  தாவர உணவாளராக "எனது உணவு விருப்பங்கள் புவிக்கும் விலங்குகளுக்கும் உதவுவதாக இருப்பது எனக்கு மகிழ்ச்சியைத் தருகின்றது" எனக் கூறியுள்ளார்.

## மேற்கோள்கள்

## மேலாய்விற்கு
* 
## வெளி இணைப்புகள்
*  
* Hema Malini joins BJP 

பகுப்பு:1948 பிறப்புகள்
பகுப்பு:வாழும் மக்கள்
பகுப்பு:இந்தித் திரைப்பட நடிகைகள்
பகுப்பு:திருச்சி மாவட்ட மக்கள்
பகுப்பு:16வது மக்களவை உறுப்பினர்கள்
பகுப்பு:20 ஆம் நூற்றாண்டின் இந்திய நடிகைகள்
பகுப்பு:தமிழ்த் திரைப்பட நடிகைகள்
பகுப்பு:பாரதிய ஜனதா கட்சி அரசியல்வாதிகள்
பகுப்பு:தமிழ்நாட்டு நடனக்கலைஞர்கள்
பகுப்பு:21-ஆம் நூற்றாண்டு இந்திய அரசியல்வாதிகள்
பகுப்பு:17வது மக்களவை உறுப்பினர்கள்
பகுப்பு:பத்மசிறீ விருது பெற்ற கலைத் துறையினர்
பகுப்பு:இந்தியப் பெண் திரைப்பட இயக்குநர்கள்
பகுப்பு:இந்தியத் தொலைக்காட்சித் தயாரிப்பாளர்கள்
பகுப்பு:18ஆவது மக்களவை உறுப்பினர்கள்